《上赵少师》
宋代·徐积

义高德厚贤在躬，进荣退美光初终。越有神明相元功，疾忧之初康宁中。

乃眷乃顾爰徂东，徒御虽寡人望雄。其高可仰厚可宗，兹行允美江淮风。

父老相呼告儿童，三朝无事繄厥忠。公谋公惠世所蒙，肆安于贾田安农。

温衣蔽体食饱胸，小攘大窃消奸凶。州牢县狱囚多空，欢心和气成年丰。

汝曹虽騃念所从，汝心汝貌加爱恭。薪蒸勿采米勿舂，亟歌屡舞驰省公。

有人昔与公车逢，汝阴颍尾洛与嵩。山有迹兮水有踪，水之鹤兮山之松。

一朝赐号逍遥翁，马资仆费官与供。汝曹努力吾老癃，公若再来勤筑宫。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门初，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。